BODOLAND रादाब: मुसलपुर, 7 जुन : गेदेरमा सुबुं आरो सोरजिगिरि मोदाइनि मुसुखा बानायनायाव जोबोरैनो आखा-फाखा बाक्सा जिल्ला बरमा बाथौगुरिनि कमल देउरि बिथांया । कमल देउरि बिथांया बर’ हारिनि गेदेरमा सुबुं उपेन्द्र’नाथ’ ब्रह्मजों लोगोसेनो बि.के भान्दारि, गपि चौधुरी, रमनी कान्त सर्मा बायदिनि मुसुखाखौ बानायबाय बेनि अनगायैबो सोरजिगिरि आनान गसाइनि मुसुखा हिसाबै मा मन’सा देबी, श्री श्री बिस्वकर्मा, बिमा सरास्वती देबी आरो सिब’ बाबानि मुसुखाखौ दासिमाव बानायखांबाय । गावनि सोलोंथाइखौ ककराझार मिउजिक एन्डस फाइन आर्टस सोलोंसालिनिफ्राय डिग्रिखौ लानाखांनायनि उनाव मास्टर अप फाइन आर्टसखौ उत्तर प्रदेसनि बेनार्स हिन्दु सोलोंसालिमानिफ्राय गोजौ थाखोनि दिग्रीखौ लानो हादोंमोन । उन्दै समनिफ्रायनो सावगारि आखिनाय आरो मुसुखा बानायाव आखा-फाखा कमल देउरि बिथांया गावनि थांखिसिम सहैनो थाखाय गोब्राब नाजानायनि गेजेरजों सासे जाफुंसार महरै सिनायथि होनो हादों । मख’नो नांगोनदि कमल देउरि बिथांया बर’ माहारिनि बिफा बड’फा उपेन्द्र’नाथ ब्रह्मनि मुसुखाखौ 7.5 फुट गोजौनि बानायगासिनो दं आरो सोरबाफोर गौथुम आफादफोरनो मुसुखा गोनांथि जायोब्ला कमल देउरि बिथांनिसिम थोंजों जगा-जग खालामनो हागोन होननाबो फोरमायदों । कमल देउरि बिथांया साफ्रोमबो सुबुंनि महरखौनो मुसुखा बाहायनो हानाय गोहो आरो गुन दं । आथिखालाव कमल देउरि बिथांया इयुन जोलैफोरखौ सोलोंथाइ होलांनो थाखाय रेनब’ आर्टस सोलोंसालि खुलिनानै गथ’फोरखौ सोलोंथाइ होगासिनो दं ।